
BILAG

FORMANDSKABETS RAPPORT OM ESFP

1.
I overensstemmelse med mandatet fra Det Europæiske Råd på mødet i juni 2005 fremlægger formandskabet hermed denne rapport om ESFP.

2.
Formandskabet har i den forbindelse noteret sig, at Danmark har henvist til protokol nr. 5 om Danmarks stilling, der er knyttet til Amsterdam-traktaten.

I.

EU's civile og militære operationelle indsats

3.
Under det britiske formandskab er ESFP's operationelle indsats fortsat blevet udvidet, især på det civile område. EU har nu iværksat en lang række civile og militære missioner på tre kontinenter med opgaver, der går fra fredsbevarende operationer og overvågning af gennemførelsen af en fredsproces til rådgivning og bistand inden for militær, politi, grænseovervågning og retsstatsforhold. Yderligere missioner er under aktiv forberedelse

4.
Denne hastigt stigende EU-indsats inden for civil krisestyring har understreget behovet for en forøgelse af FUSP-budgettet og behovet for hurtigt at behandle spørgsmålet vedrørende finansiering af civile operationer.

5.
Den styrke, som EU har deployeret i Bosnien-Hercegovina som led i den af FN godkendte militæroperation Althea, har fortsat garanteret et sikkert miljø i landet, og den nyder lokalbefolkningens og myndighedernes tillid. Ud over dens primære mission, som er at virke afskrækkende, men samtidig betryggende og tilvejebringe et sikkert miljø, har styrken også ydet bistand til bekæmpelse af organiseret kriminalitet og til kapacitetsopbygning blandt lokale myndigheder og retshåndhævende myndigheder samt støtte til den høje repræsentants kontors plan for gennemførelse af missionen og til Krigsforbrydertribunalet vedrørende det Tidligere Jugoslavien (ICTY). Koordinationen af styrkens aktiviteter og andre EU-aktørers aktiviteter i Bosnien-Hercegovina varetages fortsat i vidt omfang af EU's særlige repræsentant, hvorved EU's koordination og den interne sammenhæng i EU's indsats i Bosnien-Hercegovina styrkes. Samarbejdet med NATO er fortsat godt, også på stedet.
6.
Rådet foretog på grundlag af GS/HR’s rapport en revision af operation Althea ved udgangen af det første år, som var vellykket. Rapporten bekræfter, at EU's fortsatte militære tilstedeværelse stadig er en afgørende forudsætning for opretholdelsen af et sikkert miljø i Bosnien-Hercegovina, at styrkeniveauet stort set bør forblive uændret i det kommende år, og at beslutningerne om styrkens fremtidige størrelse og struktur bør baseres på en vurdering af forholdene på stedet. Hvis der fortsat sker fremskridt med hensyn til stabiliserings- og associeringsprocessen, vil ministrene, når der foreligger en vurdering af konsekvenserne af valget i 2006, til sin tid kunne overveje, hvilken form styrkens fremtidige tilstedeværelse i Bosnien-Hercegovina skal have.
7.
EU's politimission i Bosnien-Hercegovina (EUPM) har fortsat arbejdet på at etablere holdbare politiforhold under Bosnien-Hercegovinas ejerskab ved overvågning, vejledning og inspektion. I løbet af sit treårige mandat har EUPM ydet et stort bidrag til denne proces. Vigtige resultater omfatter omdannelsen af Statens Efterforsknings- og Beskyttelsesagentur til et operationelt politiagentur med udvidede beføjelser til at bekæmpe grov og organiseret kriminalitet, udviklingen af andre statslige institutioner såsom ministeriet for sikkerhed og den statslige grænsekontrol og fremskridt hen imod en politireform under klart lokalt ejerskab.
8.
I lyset af, at EUPM’s mandat udløber den 31. december 2005, foretog EU en revision af missionen. EU roste EUPM for dens resultater, men mente, at der fortsat er behov for en indsats. EU besluttede derfor den 21. november at etablere en opfølgningsmissionen til EUPM. Opfølgningsmissionen tager under EUSR's vejledning og koordinering og som del af den generelle retsstatstilgang i Bosnien-Hercegovina og i regionen sigte på, ved hjælp af vejledning, overvågning og inspektion, at etablere en varig, professionel og multietnisk polititjeneste i Bosnien-Hercegovina, der arbejder efter de bedste europæiske og internationale standarder. Missionen starter den 1. januar 2006 og får et toårigt mandat, der revideres hvert halve år. Missionens opgaver vil blive refokuseret på bekæmpelse af organiseret kriminalitet gennem en styrkelse af Bosnien-Hercegovinas operative kapacitet og bistand med at planlægge og gennemføre større efterforskninger og efterforskninger af organiseret kriminalitet og på gennemførelse af politireformen, som vil skabe én fælles politistruktur, forbedre retshåndhævelsessamarbejdet og mindske korruption og spild. EUPM, EUFOR og EUSR vil styrke deres samarbejde i overensstemmelse med de aftalte principper under EUSR's overordnede politiske ledelse.
9.
EU's politimission i Den Tidligere Jugoslaviske Republik Makedonien (EUPOL Proxima) har fortsat overvågningen og vejledningen af politiet om prioriterede spørgsmål, herunder grænsepoliti, offentlig ro og orden og ansvarlig adfærd og bekæmpelse af korruption og organiseret kriminalitet. Bistand fra missionen har bidraget til at skabe fremskridt på områder som forbedret samarbejde mellem politi og retslige myndigheder (retshåndhævelsesmonitorer), indførelsen af en strategi for integreret grænseforvaltning, indførelsen af supplerende interne kontrolmekanismer, øget regionalt og internationalt samarbejde, højnelse af politiets omdømme i offentligheden og bekæmpelse af kriminelle grupper.

10.
EU foretog en revision af missionen på baggrund af disse fremskridt, den forbedrede sikkerhedssituation og skridt i retning af en gennemførelse af stabiliserings- og associeringsaftalen. EU slog fast, at missionen havde opfyldt sit mandat med et godt resultat og som planlagt skulle afsluttes den 15. december 2005. EU's bistand til politiarbejdet i Den Tidligere Jugoslaviske Republik Makedonien skal fortsætte gennem fællesskabsaktiviteter og -programmer, herunder et projekt med fokus på gennemførelsen af en politireform i marken. For at sikre en blød overgang fra afslutningen af EUPOL Proxima til starten på fællesskabsprojektet i marken besluttede EU at oprette et team på indtil 30 politirådgivere, der skal yde yderligere støtte til udviklingen af en effektiv og professionel politistyrke, der bygger på europæiske standarder for politiarbejde, fra den 15. december 2005 i en periode på 6 måneder.

11.
EU's politimission i Kinshasa (EUPOL Kinshasa) har fortsat arbejdet på at implementere sit mandat, som består i at overvåge, vejlede og rådgive i forbindelse med oprettelse og indkøring af den integrerede politienhed i Kinshasa. EUPOL Kinshasa har samarbejdet med IPU med et godt resultat og har hjulpet IPU til at blive en velestimeret enhed, der i høj grad bidrager til beskyttelsen af overgangsregeringen. EU foretog en revision af missionen og besluttede i lyset af udskydelsen af præsidentvalget i Den Demokratiske Republik Congo til senest juni 2006 at forlænge mandatet for EUPOL Kinshasa til den 31. december 2006. Missionen vil betyde en større tilstedeværelse af EUPOL-observatører sammen med operationelle IPU-enheder eller -patruljer i marken; mere omfattende rådgivning til IPU's kommandokæde med hensyn til missionernes udførelse; øget vejledning og rådgivning om andre spørgsmål, der supplerer det faktiske politiarbejde i Congo; større koordinering med lokale partnere, både nationale og internationale; mere omfattende kontakter til EUSEC RD Congo med hensyn til reform af sikkerhedssektoren. Dette vil gøre det muligt for EU at fortsætte sin støtte under den kritiske valgperiode og gøre det muligt for IPU at konsolidere sin vitale rolle og fuldende sin integrering med det congolesiske nationale politi.
12.
ESFP's rådgivnings- og bistandsmission vedrørende reform af sikkerhedssektoren i Den Demokratiske Republik Congo, EUSEC RD Congo, har fortsat arbejdet snævert sammen med de congolesiske myndigheder med det mål at bidrage til en vellykket integration af den congolesiske hær. Den har også givet værdifulde oplysninger om situationen i marken og har spillet en nøglerolle i koordineringen af det internationale samfunds bestræbelser på at støtte reformen af hæren i Den Demokratiske Republik Congo. Den har kastet lys over de mest presserende behov - bl.a. reform af hærens betalingssystemer - og anbefalet aktioner iværksat af donorer og den congolesiske regering. I november blev det besluttet, at et nyt teknisk bistandsprogram (betalingsprocesprojektet) under missionschefens/EUSEC RD Congos ansvar skal fokusere på forbedringer i den økonomiske administration af det congolesiske forsvarsministerium ved at bidrage til at regularisere lønudbetalingerne til militæret, således at disse eventuelt kan tages op til fornyet vurdering af de congolesiske myndigheder. Projektet skal støtte en omlægning af de centrale betalingsstrukturer med et team af eksperter med base i Kinshasa og også søge at sikre - ved at knytte midlertidige rådgivere til de nyligt integrerede brigader - at reformerne bliver gennemført på brigadeniveau, således at lønningerne behørigt når ud til soldaterne i marken.
13.
Den 1. juli 2005 iværksatte EU den operationelle fase af EU's integrerede retsstatsmission for Irak (EUJUST Lex). Ved udgangen af 2005 har missionen uddannet næsten 300  højtstående irakiske embedsmænd og embedsmænd på mellemlederniveau fra hele strafferetssystemet i ledelse på højt plan og efterforskningsledelse. Missionen gør gode fremskridt hen imod sit overordnede mål, som er at uddanne mere end 700 jurister. Denne uddannelse fremmer et snævrere samarbejde mellem de forskellige aktører i den irakiske retsstatssektor, styrker forvaltningskapaciteten og forbedrer kompetencen og procedurerne inden for kriminalefterforskning under fuldstændig overholdelse af retsstatsprincippet og menneskerettighederne. Den første revision af EUJUST Lex fremhævede den vellykkede afslutning på fire måneders operationer. Den foreløbige feedback om kurserne har været positiv, og der er draget mange erfaringer, som kommer til at ligge til grund for yderligere udvikling af missionen. 
14.
På baggrund af en fredsaftale mellem Indonesiens regering og Acehs Befrielsesbevægelse (GAM), der blev indgået den 15. august 2005 i Helsingfors, og som blev fremmet af krisestyringsinitiativet under forsæde af formand Ahtisaari og finansielt støttet af Det Europæiske Fællesskab, iværksatte EU en overvågningsmission i Aceh for at overvåge, at parterne overholder deres forpligtelser i henhold til aftalen. En indledende overvågning blev etableret den 15. august, og observatørmissionen i Aceh (AMM) blev sat i værk den 15. september med et mandat på seks måneder. AMM er en fælles mission på 240 medarbejdere, der ledes af EU med fem ASEAN-lande samt Norge og Schweiz. Det er den første ESFP-mission, der gennemføres i Asien. I de første måneder har AMM sikret, at parterne opfylder deres mål med hensyn til henholdsvis indsamling og destruktion af Acehs Befrielsesbevægelses våben og tilbagetrækning af ikke-hjemmehørende enheder af de indonesiske sikkerhedsstyrker. Der gøres gode fremskridt i retning af en afslutning af disse processer inden den 31. december 2005. Udvalget vedrørende sikkerhedsordninger har sørget for nær kontakt og godt samarbejde med parterne. AMM har også overvåget demobiliseringen og reintegrationen af GAM-medlemmer samt menneskerettighedssituationen. AMM er nøje koordineret med andre EU-aktiviteter, herunder også EF-programmet for reintegration af tidligere GAM-soldater og politiske fanger.
15.
På baggrund af aftalen mellem Israels regering og Den Palæstinensiske Myndighed om åbningen af grænseovergangen i Rafah og opfordringen til EU om at sikre tilstedeværelsen af en tredjepart, besluttede EU den 21. november at iværksætte en grænsebistandsmission i Rafah (EU BAM Rafah), indledningsvis med en varighed på ét år, i samarbejde med Det Europæiske Fællesskabs institutionsopbygningsindsats for Den Palæstinensiske Myndigheds grænseforvaltningsordning. EU-medlemsstaterne, EUSR, Generalsekretariatet for Rådet og Europa-Kommissionen har arbejdet sammen for hurtigt at tilrettelægge missionen. Den hurtige iværksættelse af EU BAM Rafah gjorde det muligt at åbne for grænsepassage den 25. november 2005. EU BAM Rafah skal aktivt overvåge, efterprøve og evaluere den palæstinensiske indsats, opbygge den palæstinensiske kapacitet i alle aspekter af grænseforvaltning i Rafah og bidrage til forbindelsen mellem de palæstinensiske, israelske og egyptiske myndigheder vedrørende forvaltningen af grænseovergangen i Rafah. EU BAM Rafah vil stå i forbindelse med EUPOL COPPS med hensyn til det palæstinensiske civile politis rolle og tilstedeværelse ved grænseovergangen i Rafah og den støtte, som det palæstinensiske civile politi yder til sikkerhed for EU BAM Rafah og dets personale.
16.
EU besluttede på samlingen i Rådet (almindelige anliggender og eksterne forbindelser) den 7. november at oprette en EU-politimission for de palæstinensiske områder (EUPOL COPPS) på grundlag af arbejdet i EU-koordinationskontoret for støtte til det palæstinensiske politi (EU COPPS). EUPOL COPPS iværksættes den 1. januar 2006. Den tager sigte på at støtte Den Palæstinensiske Myndighed med henblik på at etablere holdbare og effektive politiforhold. EUPOL COPPS får et treårigt mandat til at bistå med at gennemføre udviklingsplanen for det palæstinensiske civile politi, rådgive og vejlede ledende embedsmænd i det palæstinensiske civile politi og det strafferetlige system samt koordinere EU's bistand og - efter anmodning - den internationale bistand til det palæstinensiske civile politi. EUPOL COPPS vil stå i forbindelse med EU BAM Rafah. Det vil også samarbejde med Det Europæiske Fællesskabs institutionsopbygningsprogrammer samt andre internationale bestræbelser inden for sikkerhedssektoren, herunder reform af det strafferetlige system.

17.
EU's retsstatsmission i Georgien (EUJUST Themis) fuldførte på bedste vis sit mandat den 15. juli 2005 med de georgiske myndigheders fulde samtykke til en strategi for strafferetsreformen. For at hjælpe med fuld gennemførelse af strategien besluttede EU den 18. juli 2005 at styrke EU's særlige repræsentants team i et tidsrum på seks måneder for at bistå de georgiske myndigheder med at gennemføre handlingsplanen for strafferetsreformen samt sikre kontinuitet med yderligere støtte via EF-programmerne.
18.
EU besluttede også at styrke EU's særlige repræsentant for Sydkaukasus med et team til at yde støtte og rådgivning vedrørende reformen af de georgiske grænsemyndigheder, mentoring af grænsepolitienhederne på stedet og fortsat vurdering af situationen ved Georgiens grænser. Dette team indledte sine operationer den 1. september og tilstræber at skabe et grundlag for yderligere EU-aktion til støtte for reformen af Georgiens grænsepoliti.

19.
Som en del af EU's civil-militære aktion til støtte for Den Afrikanske Unions observatørmission i Darfur-området i Sudan (AMIS II) iværksatte EU i september 2005 et civilt politibidrag til AMIS II. Dette bidrag spiller en central rolle i opbygningen af AMIS’s civile politikapacitet gennem støtte til kommandostrukturen i AMIS II, uddannelseskurser forud for en deployering og uddannelseskurser for undervisere. EU støtter også udviklingen af AU's kapacitet på politiområdet gennem bistand til etablering af en politienhed inden for AU's sekretariat i Addis Abeba.
20.
EU har også ydet øget militær bistand til AMIS med hensyn til støtte til planlægning og ledelse, finansiering og logistik. Dette omfatter levering af udstyr og aktiver, planlægningsmæssig og teknisk bistand til AMIS II på alle kommandoniveauer, yderligere militære observatører, uddannelse af afrikanske soldater og observatører, der skal indgå i styrkelsen af AMIS II, og strategisk og taktisk lufttransport. EU støttede også udarbejdelsen og gennemførelsen af den FN-ledede MAPEX-øvelse i august 2005.
21.
EU har besluttet at videreføre både de civile og de militære elementer i støtteaktionen til AMIS II i yderligere seks måneder. 

22.
EU har opretholdt et snævert og effektivt samarbejde med institutionelle og bilaterale donorer og har arbejdet snævert og effektivt sammen med FN samt med NATO for så vidt angår militær støtte i operationsområdet, herunder også via en fælles celle i Addis Abeba. EU's særlige repræsentant for Sudan er blevet udnævnt og skal bl.a. koordinere EU's støtte til Den Afrikanske Unions mission i Darfur.

23.
Efter en anmodning fra præsident Voronin og præsident Jusjtjenko besluttede EU at oprette en grænsebistandsmission ved grænsen mellem Moldova og Ukraine, herunder Transdnestrien-segmentet (EU BAM Moldova/Ukraine), der består af en feltmission, der forvaltes af Kommissionen med eksperter fra medlemsstaterne. EU BAM Moldova/Ukraine vil blive suppleret med et udbygget EUSR-kontor, der sikrer politisk overblik over udviklingen i grænsespørgsmål. Disse ordninger er et undtagelsestilfælde og vil ikke danne præcedens. Denne mission blev iværksat den 30. november og arbejder tæt sammen med de moldoviske og ukrainske myndigheder for at bidrage til bekæmpelsen af ulovlig våbenhandel, smugling, organiseret kriminalitet og korruption.
II.

Udvikling af de europæiske militærkapaciteter
24.
Arbejdet hen imod det overordnede mål for 2010 er fortsat med den endelige udformning af behovskatalog 05. Heri fastsættes de militære kapaciteter og styrkebehov, der er nødvendige, hvis EU skal løse de opgaver, der følger af EU-traktatens artikel 17, stk. 2, og den europæiske sikkerhedsstrategi, og opfylde målene under det overordnede mål for 2010. De resterende behov i forhold til det overordnede Helsingfors-mål er medtaget i dette katalog. De strategiske planlægningshypoteser og illustrerende scenarier, der benyttes i kataloget, dannede grundlag for yderligere udvikling af militære behov og efterfølgende af militære kapaciteter. Arbejdet med at udfærdige behovskatalog 05 har været underbygget af en edb-støttet operativ analyse. Kataloget er mere detaljeret end det tidligere behovskatalog.
25.
Behovskatalog 05 fokuserer på at udvikle den kvalitative tilgang til kapacitetsplanlægning, der efterlyses i det overordnede mål for 2010. Det lægger fornyet vægt på hurtigt deployerbare og stærkt interoperable væbnede styrker, der efter behov kan opretholdes i længere operationsperioder ved rotation, og på tilvejebringelse af de nødvendige igangsætnings- og støtteelementer samt logistiske elementer. Kataloget tager højde for EU's ambition om at kunne køre flere operationer samtidig og således gennemføre flere operationer på samme tid på forskellige operationsniveauer.

26.
Spørgeskemaet om det overordnede mål er blevet udarbejdet. EU har afsluttet tilpasningen af NATO-software til EU's behov. Dermed får de pågældende medlemsstater mulighed for at give begge organisationer oplysninger på den mest effektive måde.
27.
På grundlag af behovskatalog 05 vil medlemsstaterne blive opfordret til at give tilsagn ved hjælp af spørgeskemaet om det overordnede mål. Når disse tilsagn er samlet og analyseret, vil de resterende kapacitetsmangler kunne kortlægges og afhjælpes. Som en del af behovskatalog 05 er der udarbejdet en liste over referenceenheder, der afspejler de militære enheder eller aktiver, der er nødvendige for at levere kapaciteterne. De udgør en del af tillægget til behovskatalog 05. EUMC vil rutinemæssigt ajourføre listen med bistand fra EUMS.
28.
Med den endelige udformning af behovskatalog 05 vil det nu blive muligt at udlede og definere de aktuelle ESFP-behov med hensyn til rumbaserede kapaciteter.
29.
En rapport om processen med at udvikle et instrument til informationsindsamling og et redskab til operativ analyse for EU, er blevet forelagt PSC. Analysekoncepter for undersøgelserne blev udarbejdet af et teknisk specialistpanel under EUMCWG/HTF med henblik på at gennemføre EU-undersøgelserne i operativ analyse og informationsindsamling. Panelet analyserede EU's behov for operativ analyse til støtte for kapacitetsplanlægning, og processen med at definere redskabskravene for at tilgodese EU's behov er i gang. Processen med at udvikle et instrument til informationsindsamling og et redskab til operativ analyse, som EU kan benytte med henblik på at dække specifikke EU-behov, er stadig i gang. I forbindelse med udviklingen af et system til informationsindsamling kan der med fordel tages hensyn til erfaringerne fra udviklingen af spørgeskemaet om det overordnede mål.

30.
Den anden kampgruppekoordineringskonference blev afholdt den 8. november 2005 og resulterede i, at Grækenland, Bulgarien, Rumænien og Cypern gav tilsagn om at danne en kampgruppe til at fylde den resterende lakune i andet halvår af 2007. Herved opnås der sikkerhed for, at EU fra januar 2007 vil have fuld operativ kapacitet til at gennemføre to "hurtig reaktion"-operationer i kampgruppestørrelse, herunder være i stand til at lancere to sådanne operationer næsten samtidig. Der er givet foreløbige tilkendegivelser om disponible kampgrupper efter 2008. I overensstemmelse med den opfattelse, at et potentielt operativt hovedkvarter (OHQ) for en kampgruppe skal fastsættes på forhånd så tidligt som muligt, er der blevet udpeget OHQ'er for de fleste kampgrupper, idet det dog noteres, at det er Rådet, der træffer den endelige afgørelse. På konferencen blev der anvendt en detaljeret kampgruppekoordineringskonference-metode, der var fastlagt på grundlag af erfaringerne fra den første konference.
31.
Der er blevet arbejdet videre med kampgruppekonceptet og bl.a. opnået enighed om et bilag om logistik og et dokument om strategisk mobilitet og transport. Der er blevet forelagt et dokument om erfaringerne fra kampgruppernes indledende operative kapacitet, og der er ved at blive udarbejdet en erfaringsbaseret metode til fremtidig brug.

32.
Et seminar afholdt i Den Tjekkiske Republik i begyndelsen af november gav medlemsstaterne lejlighed til at overveje spørgsmål vedrørende beslutningstagning på strategisk niveau som f.eks. de nødvendige nationale mandater, som vil skulle vedtages, før en kampgruppe kan deployeres. Der vil blive arbejdet videre med de spørgsmål, der var oppe på dette seminar. Det Europæiske Forsvarsagentur var vært ved et seminar i juli om spørgsmål vedrørende kommando, kontrol og kommunikation. Den taktiske workshop vedrørende kampgrupper, der fandt sted i december i Det Forenede Kongerige, fokuserede primært på de mere praktiske problemer og udfordringer i forbindelse med kampgruppeoperationer.

33.
Alle de initiativer, der er beskrevet ovenfor, vil levere input til en ajourføring af kampgruppekøreplanen i begyndelsen af 2006. 

34.
Arbejdet er fortsat med at gennemføre konklusionerne i dokumentet om den globale strategi for deployeringsevne (GAD). Det har fokuseret på generering og ajourføring af koncepter, fastlæggelse af koordinationscenterprocedurer og øvelse af GAD-ordningerne inden for rammerne af CME 06.
35.
Omfanget af og de metoder, der skal anvendes, i forbindelse med en undersøgelse af den maritime dimension af ESFP i forbindelse med det overordnede mål for 2010 er blevet vedtaget. Dette vil danne grundlag for en grundig gennemgang af nuværende og fremtidige EU-missioner til søs og af behov og kapaciteter. 
36.
EUMC og Det Europæiske Forsvarsagentur (EDA) har i fællesskab arbejdet videre med at udvikle en langsigtet vision, som skal være retningsgivende for kapacitetsudviklingen. Den europæiske sikkerhedsstrategi og det overordnede mål for 2010 vil blive brugt som grundlag for dette arbejde. EDA var vært ved et seminar den 21. september, hvor nationale eksperter drøftede de metoder, som EU kunne fastlægge med henblik på at udvikle en langsigtet vision. EUMC har udforsket de mulige militære følger af de strategiske tendenser i de næste 10-20 år. Det er tanken, at EDA skal gå i spidsen med hensyn til koordineringen af analyser af den globale kontekst og de videnskabelige og teknologiske tendenser. EUMC skal som drivende kraft vurdere det fremtidige militære klima under PSC's politiske ledelse.

37.
Det stigende antal forskelligartede ESFP-operationer, der finder sted mange forskellige steder, har skabt et behov for at revidere og udvikle agtpågivenhedsprocedurer for militært personel, der udsendes til EU-rekognoscering og ‑operationer. Der arbejdes med disse spørgsmål.

III.

Resultater med hensyn til at udbygge og styrke SATCEN og ISS

38.
EU-Satellitcentret (SATCEN) fortsatte sin indsats for at støtte ESFP-relaterede aktiviteter, især EU's missioner til Aceh (AMM), Bosnien-Hercegovina (ALTHEA), Sudan/Darfur (støtte til AMIS II), Georgien (EUJUST-THEMIS) og de palæstinensiske områder (EU-COPPS) og EUMS's og SITCEN's arbejde med anti-spredning og beredskabsplaner samt EU-øvelserne MILEX 05 og CME 06.

39.
Den Europæiske Unions Institut for Sikkerhedsstudier (EUISS) videreudviklede sin indsats med hensyn til en lang række prioriterede globale og regionale spørgsmål. Instituttets rolle som et centrum for akademisk udveksling, networking og overvågning med hensyn til den europæiske sikkerhedsdagsorden blev yderligere udbygget og styrket i 2005. Der er indledt en analyse af de indvundne erfaringer fra de første fem års aktiviteter.

IV.

Det Europæiske Forsvarsagentur
40.
Det Europæiske Forsvarsagentur (EDA) har i det første år, det har eksisteret, allerede opnået store resultater, især styringskomitéens beslutning om at åbne markedet for forsvarsmateriel i Europa for at bidrage til at konsolidere og styrke det europæiske forsvarsteknologiske og ‑industrielle grundlag ved hjælp af en frivillig, ikke-bindende mellemstatslig ordning baseret på en adfærdskodeks for offentlige indkøb på forsvarsområdet. Dette vil stimulere konkurrencen, og det er meningen, at det skal forbedre den europæiske forsvarsindustris konkurrenceevne og adgangen til medlemsstaternes forsvarsmarkeder. Agenturet vil fortsat arbejde med de hermed forbundne spørgsmål, især vedrørende bestemmelser om opnåelse af forsyningssikkerhed.

41.
EDA har også gjort gode fremskridt på de andre flagskibsområder: kommando, kontrol og kommunikation (C3), førerløse luftfartøjer og pansrede kampkøretøjer. EDA har desuden taget andre initiativer til at forbedre de militære kapaciteter. På styringskomitéens ministermøde den 13. oktober besluttede elleve medlemsstater at nedsætte en ad hoc-gruppe, der skal se på, hvordan man bedst kan opfylde kravene i relation til lufttankning.

42.
Efter C3-undersøgelsen, der blev gennemført af EDA og EUMS i fællesskab, er der blevet peget på en række indsatsområder, bl.a. iværksættelsen af en feasibility-undersøgelse af softwaredefineret radio. Ved hjælp af et program for indsamling af data på grundlag af et første sæt indikatorer for forsvarsudgifter, herunder udgifter til forskning og teknologi, skal der opstilles potentielle fremtidige mål for strategisk forsvarskapacitet og forskning.

43.
Der er blevet etableret systematiske EDA-processer med henblik på at takle manglende kapaciteter, og dermed er den end-to-end-proces for kapacitetsudvikling, som ESFP kræver, nu afsluttet. Der er blevet oprettet integrerede udviklingshold, der dækker hele spektret af kapacitetsområder, og der oprettes et voksende antal projekthold i tilknytning hertil. De fleste ECAP-projektgrupper er ved at blive migreret til denne ramme. EDA's kapacitetsudviklingsproces er også nøje integreret med dets nye forsknings- og teknologinet.

44.
EDA har etableret effektive forbindelser med de vigtigste interessenter, først og fremmest de deltagende medlemsstater. Der er tætte forbindelser til de relevante rådsorganer (især PSC og EUMC), til Rådets Generalsekretariat og til Kommissionen. WEAG er blevet opløst, og overførslen af ansvarsområder fra WEAO for så vidt angår forskning og teknologi skulle være afsluttet inden udgangen af marts 2006 med forbehold af Rådets godkendelse af administrative ordninger med de WEAG-medlemmer, der ikke er med i EU. EU-NATO-gruppen vedrørende Kapacitet samt uformelle kontakter mellem EU's og NATO's personale har fremmet gennemsigtigheden i relation til NATO. Der er blevet etableret arbejdsforbindelser med LoI, OCCAR, forsvarsindustrien, akademiske institutioner og andre.

45.
EDA's styringskomité vedtog den 21. november 2005 et budgetforslag for 2006, der blev godkendt af Rådet den 12. december 2005. Rådet udsatte kravet om en beslutning om en treårig finansiel ramme ét år til efteråret 2006. Styringskomitéen godkendte den 21. november 2005 EDA's arbejdsprogram for 2006, der er udarbejdet i overensstemmelse med de retningslinjer, som Rådet har vedtaget.

46.
EDA's chef har forelagt Rådet en rapport om EDA's aktiviteter i 2005. Han understreger i rapporten, at der er brug for at iværksætte konkrete forslag til ad hoc-samarbejdsprojekter, især inden for forskning og teknologi. EDA's chef har bebudet, at både størrelsen af udgifterne til forsvarsforskning og -teknologi i Europa og det beløb, der bruges i forbindelse med samarbejde, vil blive prioriterede områder næste år − som erkendt på det uformelle møde mellem stats- og regeringscheferne på Hampton Court.

V.

Udvikling af de europæiske civilkapaciteter

47.
Der blev gjort yderligere fremskridt med det overordnede civile mål for 2008. De civile kapaciteter, der kræves, for at EU kan opfylde sine ambitioner i overensstemmelse med den europæiske sikkerhedsstrategi, er blevet klart defineret i et detaljeret kapacitetskrav. Medlemsstaterne har bebudet bidrag til opfyldelse af kapacitetskravet, bl.a. andet inden for nye kapacitetsområder såsom specialister inden for grænsebevogtning, organiseret kriminalitet, sex- og voldskriminalitet, menneskehandel samt menneskerettigheder.

48.
Der blev også gjort fremskridt med hensyn til nye hurtigt deployerbare kapaciteter. Der blev opnået enighed om et koncept for oprettelse og deployering af civile reaktionshold (CRH) med det foreløbige mål, at der senest ved udgangen af 2006 skal være en CRH-pulje på indtil 100 eksperter. Der er også blevet udarbejdet en ny doktrin for hurtig deployering af politi, herunder stærke kapaciteter som f.eks. integrerede politienheder og formerede politienheder.

49.
Udenrigsministrene mødtes i forbindelse med konferencen om forbedring af de civile kapaciteter den 21. november 2005. Ministrene gentog deres tilsagn om at opfylde det overordnede civile mål for 2008, fremhævede prioriteterne for den fremtidige indsats og udstak retningslinjer for det fremtidige arbejde. [I forlængelse heraf vedtog Rådet i december en handlingsplan for forbedring af de civile kapaciteter, som udgør grundlaget for arbejdet i 2006. Ud over foranstaltninger til afhjælpning af de højest prioriterede kapacitetsmangler omfatter handlingsplanen for forbedring af kapaciteterne skridt til:

–

aktivt at fremme inddragelse af de centrale nationale interessenter og udveksling af bedste praksis, navnlig med hensyn til at skaffe missionspersonel

–

at beskæftige sig med missionsstøtte, også ved indkøb og tilrådighedsstillelse af materiel, logistik og operativ støtte, sikkerhed, menneskelige ressourcer og finansiering 
–

fortsat at arbejde hen imod hurtigt deployerbare kapaciteter.]

VI.

Civil-militær koordinering
50.
Udviklingen af civil-militær koordinering har været et af hovedtemaerne for det britiske formandskab. Det Forenede Kongerige, Østrig og Finland har fastlagt en tilgang, så der under deres tre på hinanden følgende formandskaber kan gøres fremskridt med den civil-militære koordinering for at sikre kontinuiteten. Dette vil på grundlag af allerede vedtagne koncepter og procedurer øge EU's evne til at garantere en bred tilgang.

51.
PSC noterede sig et koncept for overordnet planlægning som en praktisk ramme for en effektiv planlægningskoordinering mellem EU-aktørerne inden for krisestyring i overensstemmelse med de vedtagne krisestyringsprocedurer, som det ikke overflødiggør. Overordnet planlægning er en systematisk tilgang, der skal tilgodese behovet for effektiv koordinering inden for søjlerne og mellem søjlerne af alle relevante EU-aktørers aktiviteter inden for krisestyringsplanlægning. Konsultationer og kontakter med eksterne aktører (f.eks. FN, NATO, OSCE og europæiske NATO-medlemmer uden for EU) skal bringes i stand i de enkelte faser i overensstemmelse med krisestyringsprocedurerne. Rådet fremhævede vigtigheden af at følge den tilgang, der er fastlagt i konceptet, når EU's engagement i krisestyringsaktiviteter planlægges. Ud over den omfattende oversigt over EU's engagement i Den Demokratiske Republik Congo skal generalsekretæren og Kommissionen sammen udarbejde én samlet gennemgang af alle EU's aktiviteter i Aceh, Sudan/Darfur og Bosnien-Hercegovina. Den civil-militære celle vil eventuelt også blive inddraget i dette arbejde.

52.
På et formandskabsseminar i oktober om civil-militær koordinering blev der fokuseret på en række beslægtede spørgsmål og udtænkt idéer til, hvordan EU kan komme videre med civil-militær koordinering. FN og NATO samt en række tredjelande og ngo'er deltog også i seminaret. Arbejdet med at forbedre EU's civil-militære koordinering vil fortsætte efter de retningslinjer, som de tre formandskaber Det Forenede Kongerige, Østrig og Finland har fastlagt.

53.
Formandskabet afholdt i september et ekspertseminar på tværs af søjlerne om den rolle, som civile og militære ESFP-missioner spiller i bekæmpelsen af organiseret kriminalitet i det vestlige Balkan.

54.
Arbejdet er fortsat med gennemførelsen af det europæiske program til forebyggelse af voldelig konflikt.

VII.

ESFP-støtte til reform af sikkerhedssektoren
55.
Der blev opnået enighed om et EU-koncept for ESFP-støtte til reform af sikkerhedssektoren (SSR), som er et centralt område i EU's indsats som beskrevet i den europæiske sikkerhedsstrategi. ESFP-støtte til SSR baseres på demokratiske normer, internationalt anerkendte menneskerettighedsprincipper, retsstatsprincippet, respekt for lokalt ejerskab og sammenhæng med andre områder for EU's optræden udadtil. Der skal udvikles planer for etablering af integrerede militære og civile SSR-team. Rådet hilste med tilfredshed Kommissionens planer om at udvikle et EU-koncept for SSR, der skal omfatte aktiviteter under første søjle. Det vil blive overvejet at samle disse to koncepter i et overordnet EU-koncept for SSR. I den forbindelse var formandskabet sammen med Europa-Kommissionen og ngo'en Saferworld and International Alert vært for et ekspertseminar om udviklingen af et EU-koncept/en EU-strategi for reform af sikkerhedssektoren.

VIII.

Den civil-militære celle
56.
Alle stillinger i den civil-militære celle er nu besat i overensstemmelse med konklusionerne fra Det Europæiske Råd i december 2003 og december 2004, og cellen har taget hul på et betydningsfuldt arbejdsprogram, der omfatter forberedelse af missionerne i Aceh og Rafah og arbejde med reform af sikkerhedssektoren. Faciliteterne til et operationscenter er stadig under forberedelse, bl.a. udarbejdelse af operative standardprocedurer og afdækning af personalebehov, og vil være klar til brug medio 2006.

IX.

Forbindelserne mellem EU og NATO

57.
EU og NATO har fortsat udviklingen af deres strategiske partnerskab inden for krisestyring. I Bosnien-Hercegovina er deres samarbejde som led i "Berlin plus"-arrangementerne forløbet glat og effektivt. EU og NATO har samarbejdet, også via en fælles celle i Addis Abeba, for at sikre effektiv støtte til AMIS i Darfur.

58.
Målsætningen om fuldstændig transparens mellem EU og NATO som et udtryk for de to organisationers strategiske partnerskab inden for krisestyring er blevet videreudviklet i overensstemmelse med et dokument fra formandskabet med titlen "Europæisk forsvar: Konsultationer mellem NATO og EU, planlægning og operationer", som blev positivt modtaget af Det Europæiske Råd den 12. december 2003. I denne forbindelse blev der efter en brevveksling mellem EU's GS/HR og NATO's generalsekretær opnået enighed om mandatet for en permanent EU-celle i SHAPE og et permanent NATO-forbindelseshold ved EU's Militærstab. 
59.
Hvad kapacitetsudviklingen angår er arbejdet fortsat, navnlig med tilpasningen af NATO's automatiserede softwaresystem til forsvarsplanlægning (NDPASS), så EU kan anvende det til spørgeskemaet om det overordnede mål. EU-NATO-gruppen vedrørende Kapacitet har fremmet en konstant udveksling af oplysninger i overensstemmelse med kapacitetsudviklingsmekanismen (CDM), idet den bl.a. har drøftet den overordnede sammenhæng og komplementaritet mellem EU's kampgrupper og NATO's udrykningsstyrke. Alle EU-medlemsstater er blevet holdt orienteret om disse spørgsmål.

X.

Samarbejde med internationale organisationer
60.
De civile og militære forbindelser mellem EU og FN bygger på EU-FN-erklæringen fra 2003 og er nu stærkere end nogensinde, idet forbindelser og støtte i Den Demokratiske Republik Congo og Darfur (AMIS II) har været væsentlige katalysatorer. En militær EU-forbindelsesofficer blev udstationeret i Afdelingen for Fredsbevarende Operationer (DPKO) i FN's hovedkvarter i New York i november 2005 for at forbedre den operationelle koordinering og det operationelle samarbejde mellem EU og FN. Der er fortsat blevet afholdt jævnlige møder mellem repræsentanter for de to organisationer, bl.a. via den rådgivende mekanisme, der er kendt som EU-FN-styringsgruppen.

61.
FN's erfaringer på området civil-militær koordinering kan bidrage til udviklingen af EU-systemer og strukturer på dette område. På FN's verdenstopmøde i september 2005 tilsluttede man sig de bestræbelser, som EU og andre regionale enheder udfolder for at udvikle kapaciteter, f.eks. til hurtig deployering, beredskab og "bridging"-ordninger. Der foregår i øjeblikket drøftelser mellem EU og FN om, hvorledes EU's kampgrupper kan anvendes i denne forbindelse.
62.
Samarbejdet med Den Afrikanske Union og de afrikanske subregionale organisationer er ligeledes blevet intensiveret gennem EU's støtte både til AU's AMIS II-mission og til langsigtede foranstaltninger til kapacitetsopbygning (jf. afsnit XIII).

63.
Den vellykkede planlægning og gennemførelse af observatørmissionen i Aceh har styrket samarbejdet med ASEAN-landene.

64.
Et aktivt samarbejde med OSCE er blevet fortsat ved forskellige aktiviteter i operationsområdet.
65.
Samarbejdet Europarådet fortsætter på tilfredsstillende vis.

XI.

Dialog og samarbejde med Middelhavspartnerne om krisestyring
66.
Den 5. december blev der afholdt et Euromed-møde om ESFP med formanden for PSC som en af mødelederne. Mødet gav lejlighed til at drøfte den seneste udvikling inden for ESFP og til at bekræfte Middelhavspartnernes fortsatte interesse for disse spørgsmål. Der er også iværksat en opfølgning af rapporten fra seminaret i Athen, der indeholdt en række henstillinger, som PSC godkendte den 22. juli, navnlig yderligere seminarer som led i en mere struktureret og målrettet udveksling af oplysninger, fastlæggelse af egnede træningsaktiviteter for Middelhavspartnerne samt disses deltagelse i og observatørstatus ved EU-øvelser. I den forbindelse gav sekretariatet Middelhavspartnerne en orientering den 17. november. Heri indgik generelle oplysninger om EU's uddannelsesaktiviteter inden for ESFP og om de nærmere vilkår for en eventuel deltagelse i EU-ledede operationer.

67.
Som led i det femårige arbejdsprogram for Euro-Middelhavs-partnerskabet blev partnerne også enige om at udvikle og uddybe dialogen om ESFP og sikkerhedsspørgsmål med henblik på at styrke samarbejdet på frivilligt grundlag om konfliktforebyggelse, partnerskabsfremmende foranstaltninger og krisestyringsaktiviteter og om civilbeskyttelse og beredskab i forbindelse med naturkatastrofer.

XII.

Samarbejde med tredjelande
68.
På topmødet mellem  EU og Rusland den 4. oktober drøftede man det tredje fælles rum, ekstern sikkerhed, og begge parter udtrykte tilfredshed med de gode fremskridt, der i løbet af kort tid er gjort inden for samarbejdet mellem Rusland og EU om krisestyring, bl.a. om uddannelse og øvelser, hvor Rusland skal deltage. Der er også skabt kontakt til Det Europæiske Forsvarsagentur. EU og Rusland vil blive ved med at styrke samarbejdet og dialogen om sikkerhed og krisestyring for at imødegå de aktuelle globale og regionale udfordringer samt de væsentligste trusler, navnlig terrorisme, spredning af masseødelæggelsesvåben og eksisterende og potentielle regionale og lokale konflikter. Dialogen fortsatte på trojkamødet mellem EU's og Ruslands udenrigsministre den 9. november.

69.
På topmødet mellem EU og Canada den 24. november blev der udtrykt tilfredshed med undertegnelsen af en aftale om rammerne for Canadas deltagelse i EU's krisestyringsoperationer, og der blev aftalt et øget praktisk samarbejde mellem EU og Canadas stabiliserings- og genopbygningsteam (START). EU og Canada vil fortsat samarbejde om at bistå AU, de afrikanske lande og subregionale organisationer med at forebygge og løse konflikter, også ved udvikling af en effektiv afrikansk beredskabsstyrke. På topmødet drøftede man også fortsat samarbejde mellem EU og Canada om spørgsmål vedrørende sikkerhedssektoren i Den Demokratiske Republik Congo, f.eks. EU-politimissionen i Congo (EUPOL Kinshasa). Canada efterkom gerne EU's opfordring til at deltage i den nye politimission for de palæstinensiske områder (EUPOL COPPS).

70.
På topmødet mellem EU og Ukraine den 1. december blev det noteret, at forbindelserne mellem EU og Ukraine er blevet uddybet og styrket gennem de væsentlige fremskridt, der er gjort med gennemførelsen af den handlingsplan, der blev undertegnet den 21. februar 2005. EU hilste med tilfredshed Ukraines første tilslutning til fælles værdier som demokrati, retsstat og respekt for menneskerettigheder og anerkendte de fremskridt, der er gjort inden for fremme af økonomiske reformer. Lederne noterede sig betydningen af det samarbejde, der er under udvikling inden for europæisk sikkerhed og stabilitet.

XIII.

ESFP og Afrika
71.
Iværksættelsen af handlingsplanen for ESFP-støtte til fred og sikkerhed i Afrika fortsatte, navnlig via de igangværende ESFP-operationer i Afrika, med det formål at hjælpe Afrika til at opbygge sin egen konfliktforebyggelses- og konfliktstyringskapacitet under fuld overholdelse af princippet om afrikansk ejerskab. EU har mindet om, at det gerne vil støtte udviklingen af den afrikanske beredskabsstyrke under AU's ledelse og navnlig yde støtte til Den Afrikanske Unions workshopper til fastlæggelse af politik og praksis for centrale områder af styrkens struktur. Disse workshopper vil sætte AU i stand til mere klart at definere, hvilken type støtte og bistand det har brug for fra det internationale samfund, herunder EU og dets medlemsstater. Endvidere har Generalsekretariatet for Rådet og/eller Kommissionen deltaget i en række missioner og møder i Afrika (en fælles EU-FN-vurderingsmission til AU's hovedkvarter for at hjælpe med at styrke AU's situationscenter, en mission til Den Centralafrikanske Republik for at vurdere, om fredsfaciliteten fortsat skal finansiere de multinationale styrker fra Det Centralafrikanske Økonomiske og Monetære Fællesskab (CEMAC), et besøg i Guinea-Bissau under ledelse af FN's særlige repræsentant i dette land, møder i AU/Den Mellemstatslige Organisation for Udvikling (IGAD) i forbindelse med en fredsstøttemission til Somalia (IGASOM) samt et fælles besøg, som Rådet/Kommissionen aflagde i Nairobi for at vurdere forberedelsen af missionen). Der er initiativer undervejs med henblik på udpegelse af en EU-forbindelsesofficer til Det Økonomiske Fællesskab af Vestafrikanske Stater (Ecowas), og der er drøftelser i gang med AU om udarbejdelse af en sikkerhedsaftale, der skal gøre det muligt at udveksle klassificerede dokumenter.

72.
De konklusioner om en EU-strategi for Afrika, som Rådet har godkendt, indeholder tilsagn, der skal udvide og styrke den politiske dialog mellem EU og AU om fred og sikkerhed, herunder krisestyring, styrke samarbejdet med FN, AU og subregionale organisationer, anvende, udvikle og forbedre FUSP- og ESFP-instrumenterne, -politikkerne og -aktiviteterne på grundlag af ESFP-handlingsplanen for Afrika samt søge en bredere og mere sammenhængende tilgang for at opnå synergi mellem FUSP/EFSP, instrumenter, politikker og aktiviteter under første søjle og de enkelte medlemsstaters indsats, bl.a. med hensyn til at styrke afrikanske fredsstøttekapaciteter. I denne forbindelse er man begyndt at udarbejde forslag til udvikling af et europæisk koncept, der skal styrke afrikanske kapaciteter til konfliktforebyggelse og -styring.

XIV.

Gennemførelse af UNSCR 1325 om kvinder, fred og sikkerhed som led i ESFP og integration af kønsaspektet
73.
Rådet udtrykte tilfredshed med dokumentet om gennemførelse af UNSCR 1325 om kvinder, fred og sikkerhed som led i ESFP. Heri foreslås foranstaltninger til gennemførelse af UNSCR 1325 som led i ESFP, som samtidig bidrager til anvendelsen af EU's generelle tilgang til integration af kønsaspektet. Foranstaltningerne omfatter alle planlægnings- og gennemførelsesprocesser fra faserne før konflikten til faserne efter. Dokumentet er endnu et skridt i retning af en mere systematisk inddragelse af kønsperspektivet i EU's eksterne forbindelser. Rådet opfordrede medlemsstaterne, Generalsekretariatet for Rådet og alle andre relevante EU-organer til at føre de foreslåede foranstaltninger ud i livet. Generalsekretariatet for Rådet vil tage gennemførelsen af foranstaltningerne op til revision på grundlag af en undersøgelse, der skal foretages af Instituttet for Sikkerhedsstudier, og på baggrund af de indvundne erfaringer.

XV.

ESFP og terrorbekæmpelse
74.
Der er blevet arbejdet videre med rammekonceptet for ESFP og terrorbekæmpelse, navnlig med hensyn til civil-militær interoperabilitet, i overensstemmelse med den vedtagne køreplan og med den militære database, hvis indhold er blevet gjort tilgængeligt for fællesskabscivilbeskyttelsesordningen. I anden sammenhæng har man indledt arbejdet med at støtte AU's terrorbekæmpelsescenter i Algier.

XVI.

ESFP og katastrofeberedskab
75.
Den 22. november gjorde Rådet status over, hvor langt man er kommet med de forskellige elementer i den handlingsplan, der blev vedtaget den 31. januar 2005 som svar på tsunamikatastrofen i Det Indiske Ocean, især på grundlag af en ajourført rapport fra formandskabet, der fremhæver specifikke områder, hvor der er gjort fremskridt, og kortlægger opgaver, som kræver en yderligere indsats, herunder bedre koordinering af anvendelsen af militære aktiver. I overensstemmelse med opfølgningen af stats- og regeringschefernes uformelle møde i Hampton Court har man fremskyndet arbejdet med at sikre, at EU's krisestyringsstrukturer kan opfylde de nye krav, herunder også reaktion på naturkatastrofer.

76.
Der er inden for civil krisestyring sket fremskridt i retning af en forbedring af EU's civile kapaciteter som reaktion på humanitære nødhjælpssituationer inden for rammerne af det overordnede civile mål for 2008. Under denne proces er de nødvendige civile kapaciteter og de manglende kapaciteter blevet indkredset [, og der er opnået enighed om en plan for forbedring af de civile kapaciteter.]

XVII.
ESFP-uddannelse
77.
Der blev vedtaget en fælles aktion om oprettelse af Det Europæiske Sikkerheds- og Forsvarsakademi (ESDC). ESDC er organiseret som et netværk mellem nationale institutter, læreanstalter, akademier og institutioner i EU, der arbejder med sikkerheds- og forsvarspolitiske spørgsmål, og Det Europæiske Institut for Sikkerhedsstudier. ESDC tilbyder uddannelse på strategisk plan inden for ESFP for at udvikle og fremme en fælles forståelse for ESFP blandt civile og militære medarbejdere og gennem sin kursusvirksomhed indkredse og udbrede bedste praksis i forbindelse med forskellige ESFP-spørgsmål. ESDC's styringskomité mødtes for første gang i september.

78.
Det første ESFP-kursus på højt niveau er kommet godt fra start. Det består af fem særskilte moduler, der er tilrettelagt af forskellige medlemsstaters akademier og institutioner. Der er også startet en række ESFP-orienteringskurser. Der arbejdes med at planlægge og udvikle en internetbaseret fjernundervisningsfacilitet.

79.
Der er blevet tilrettelagt yderligere kurser i overensstemmelse med EU's ESFP-uddannelsesprogram for 2005-2007. Der er under EF-uddannelsesprojektet også uddannelsesaktiviteter i gang inden for civil krisestyring. Et udkast til EU's ESFP-uddannelsesprogram for 2006-2008 er blevet udarbejdet med henblik på Rådets godkendelse til sin tid.

XVIII.

Øvelser
80.
Den første EU-militærøvelse (MILEX 05) inden for rammerne af ESFP blev med positivt resultat afholdt fra den 22. november til den 1. december 2005. Øvelsen fokuserede på centrale militæraspekter, og det var første gang, at et operativt EU-hovedkvarter (OHQ) var fuldt aktiveret som led i en EU-øvelse. Øvelsen koncentrerede sig om interaktionen mellem et EU-OHQ i Frankrig og et EU-styrkehovedkvarter i Tyskland i forbindelse med en selvstændig EU-ledet militæroperation godkendt af FN.

81.
Planlægningen af den næste EU-krisestyringsøvelse i 2006 (CME 06) fortsætter. Den vil blive afholdt i perioden fra den 25. september til den 6. oktober 2006. Formålet med CME 06 er at øve og evaluere en række EU-krisestyringsstrukturer og nye koncepter og at efterprøve EU's beslutningsproces − som fastsat i forslagene til procedurer for en konsekvent samlet EU-krisestyring − under en krisestyringsøvelse uden brug af NATO-aktiver og -kapaciteter med det formål at forbedre EU's evne til at styre kriser, der kræver hurtig reaktion med civile og militære instrumenter. CME 06 skal bl.a. øve samarbejdet med FN i forbindelse med krisestyring.

82.
Planlægningen af EU's øvelsesundersøgelse EVAC 06 er også gået i gang. Den finder sted i april 2006. Formålet med EVAC 06 er at se nærmere på de aspekter, der vedrører planlægning og gennemførelse af en EU-evakueringsoperation med brug af militære midler, og de nødvendige metoder til koordinering med de konsulære myndigheder.

XIX.

Det kommende formandskabs mandat
På grundlag af den foreliggende rapport og under hensyntagen til den europæiske sikkerhedsstrategi anmodes det kommende formandskab om med bistand fra generalsekretæren/den højtstående repræsentant og i samarbejde med Kommissionen at fortsætte arbejdet med udviklingen af den europæiske sikkerheds- og forsvarspolitik og navnlig om:

at fortsætte den vellykkede udvikling af ESFP-aktiviteter og især

▪
fortsat at sikre effektiv forvaltning af EU's militæroperation i Bosnien-Hercegovina (EUFOR Althea)

▪
at sikre effektiv gennemførelse af det nye mandat for EU's politimission i Bosnien-Hercegovina (EUPM)

Begge missioner vil blive taget op til overvejelse under hensyntagen til både EU's øgede tilstedeværelse i Bosnien-Hercegovina og den udvikling, som det internationale samfunds inddragelse forventes at gennemgå.

▪
fortsat at sikre en effektiv forvaltning af EU's politimission i Den Demokratiske Republik Congo (EUPOL KINSHASA)

▪
fortsat at sikre en effektiv forvaltning af missionen vedrørende reformen af sikkerhedssektoren i Den Demokratiske Republik Congo (EUSEC DR Congo), sikre en vellykket udarbejdelse af projektet om teknisk bistand vedrørende forbedring af betalingsprocessen og udarbejde henstillinger med hensyn til missionens fremtid

▪
fortsat at sikre en effektiv forvaltning af EU's civil-militære aktion til støtte for Den Afrikanske Unions mission i Darfur-området i Sudan (AMIS II) i samråd med andre internationale aktører og under hensyn til AU's fremtidige afgørelser om AU-missionens fremtid og fremtiden for det internationale samfunds inddragelse
▪
fortsat at sikre en effektiv forvaltning af EU-observatørmissionen i Aceh (AMM), foretage en revision af operationen tidligt i 2006 og udarbejde henstillinger til opfølgning heraf, idet der især tages hensyn til aktiviteter, der udføres under Europa-Kommissionens ansvar

▪
fortsat at sikre en effektiv forvaltning af den integrerede retsstatsmission i Irak (EUJUST LEX), foretage en revision af operationen og udarbejde henstillinger til opfølgning heraf

▪
at sikre en effektiv gennemførelse af den nye EU-politimission i de palæstinensiske områder (EUPOL COPPS) og foretage en revision af operationen under hensyntagen til andre EU-aktiviteter

▪
at sikre en effektiv gennemførelse af den nye EU-grænsebistandsmission i de palæstinensiske områder i Rafah (EU BAM Rafah) under hensyntagen til andre EU-aktiviteter

▪
at gennemføre en EU-øvelsesundersøgelse af en evakueringsoperation (EVAC 06)

▪
at fortsætte forberedelsen af EU-krisestyringsøvelsen CME 06

▪
effektivt at gennemføre alle andre operationer, som Rådet måtte beslutte

▪
at tage hensyn til og integrere relevante menneskerettighedsaspekter, navnlig kvinders og børns rettigheder, i alle faser af operationerne, især i planlægningsfasen

▪
at fortsætte gennemførelsen af foranstaltningerne i dokumentet "Gennemførelse af UNSCR 1325 om kvinder, fred og sikkerhed som led i ESFP" og i UNSCR 1612 om børn i væbnede konflikter

▪
at tage hensyn til Rådets konklusioner af 21. november om overordnet planlægning som del af den civil-militære samordning

* * *

▪
at sikre en effektiv gennemførelse af mandatet for EU-politirådgivningsholdet (EUPAT) i Den Tidligere Jugoslaviske Republik Makedonien som en overgangskapacitet mellem EUPOL Proxima og et fremtidigt EF-feltovervågningsprojekt på politireformområdet

▪
at tage den aktuelle situation op til revision med hensyn til EU's engagement i strafferetsreformen i Georgien som opfølgning til EUJUST Themis

▪
fortsat at følge grænsebistandsaktiviteter i Georgien og på grænsen mellem Moldova og Ukraine

▪
at indlede forberedelserne til EU's eventuelle fremtidige ESFP-rolle i Kosovo

▪
at tage hensyn til den regionale dimension i bekæmpelsen af organiseret kriminalitet i det vestlige Balkan, når der gennemføres aktiviteter på dette område

at fortsætte arbejdet med at udvikle en ESFP med flere muligheder og især:

▪
at arbejde videre med det overordnede civile mål for 2008, især vedrørende afhjælpning af konstaterede mangler, hurtig deployering, især civile krisereaktionshold og hurtigt deployerbare politielementer samt missionsstøtte

▪
at overveje metoder, der kan bidrage til at styrke rådssekretariatets planlægnings- og missionsstøttekapacitet med henblik på civile ESFP-operationer

▪
at arbejde videre med at forbedre procedurerne for hurtigt og effektivt indkøb af udstyr og logistisk støtte til civile krisestyringsoperationer

▪
at bidrage til arbejdet med at sikre tilstrækkelig finansiering til civile ESFP-operationer via FUSP-budgettet 

▪
at videreføre udarbejdelsen af styrkekataloget og af fremskridtskataloget på grundlag af den aftalte køreplan

▪
at fortsætte processen med at udvikle et dataindsamlingsinstrument og et redskab til operativ analyse til brug for EU til opfyldelse af EU's specielle behov

▪
at arbejde videre med initiativet vedrørende EU-kampgrupper (som en del af EU's beredskabsenheder til hurtig udsendelse) på grundlag af den aftalte køreplan
▪
at arbejde videre med den globale strategi for deployeringsevne

▪
at arbejde videre med undersøgelsen af den maritime dimension i ESDP

▪
i givet fald at støtte den fortsatte udvikling af Det Europæiske Forsvarsagentur

▪
at fortsætte arbejdet med de aktioner, der er identificeret i rammekonceptet for ESFP + Terrorisme, og henstillingerne i rapporten om dets gennemførelse samt gennemførelsen af de relevante praktiske skridt i overensstemmelse med EU-handlingsplanen for terrorbekæmpelse

▪
at arbejde videre med den europæiske rumpolitik "ESFP og rummet" på grundlag af den aftalte køreplan
▪
at fortsætte gennemførelsen af konceptet for uddannelse på ESFP-området, bl.a. ved fuldt ud at anvende Det Europæiske Sikkerheds- og Forsvarsakademi (ESDC), og at fortsætte arbejdet med uddannelse med henblik på civil krisestyring under hensyntagen til EF-programmer og -initiativer

▪
at fortsætte gennemførelsen af det europæiske program til forebyggelse af voldelige konflikter og udarbejde den årlige rapport fra formandskabet om konfliktforebyggelse, der skal vedtages af Det Europæiske Råd i juni 2006, i tæt samarbejde med Europa-Kommissionen

▪
at behandle opfølgningen af de foreløbige retningslinjer fra GS/HR til forbedring af FUSP/ESFP (opfølgning af Hampton Court) som noteret af Det Europæiske Råd

at fortsætte arbejdet med at opnå større sammenhæng mellem EU's aktiviteter og især:
▪
fuldt ud at udnytte den civil-militære celle i EUMS og at bidrage til arbejdet vedrørende cellens kapacitet til hurtigt at etablere et operationscenter, hvis det er nødvendigt

▪
at arbejde videre med at forbedre den civil-militære koordinering, især vedrørende forvaltningen af EU-operationer

▪
at arbejde videre med at forbedre ESDP-relaterede aspekter af EU's evne til at reagere hurtigt på følgerne af større katastrofer

▪
at arbejde videre med at gennemføre EU-konceptet for ESFP-støtte til reform af sikkerhedssektoren i forbindelse med visse regioner og, så snart Kommissionen har udviklet et EF-koncept for reform af sikkerhedssektoren, der omfatter aktiviteter under første søjle, nøje at overveje at forene disse to koncepter inden for rammerne af et overordnet EU-koncept for reform af sikkerhedssektoren

at fastholde EU's tilsagn om at samarbejde med nøglepartnere og især:

▪
at arbejde videre med dialogen mellem EU og FN på grundlag af den fælles erklæring om samarbejdet mellem FN og EU inden for krisestyring og at undersøge muligheder for konkrete enkeltheder for krisestyringssamarbejde mellem EU og FN 

▪
at fortsætte med at opbygge EU's og NATO's strategiske partnerskab om krisestyring

▪
at fastholde en nær dialog med OSCE og evaluere samarbejdet mellem EU og OSCE samt at kortlægge områder for konkret krisestyringssamarbejde

▪
at bevare og videreudvikle EU-samarbejdet med AU og subregionale afrikanske organisationer ved yderligere at gennemføre handlingsplanen for ESFP-støtte til fred og sikkerhed i Afrika under hensyn til de videre rammer for EU's Afrikastrategi samt at undersøge mulighederne med hensyn til støtte til afrikanske kapaciteter vedrørende konfliktforebyggelse og -forvaltning
▪
fortsat at styrke dialogen og samarbejdet med tredjelande, herunder Canada, Rusland og Ukraine samt Middelhavspartnerne, på ESFP-området.

________________________

